VENDIM
Nr. 824, datë 30.12.2025

PËR PËRCAKTIMIN E RASTEVE, KUSHTEVE DHE PROCEDURAVE TË MARRJES SË VENDIMIT PËR PËRFSHIRJEN E SUBJEKTIT NË REGJISTRIN E POSAÇËM TË SUBJEKTEVE TË PËRJASHTUARA NGA VEPRIMTARITË PRODHUESE TË ARMËVE DHE TË TEKNOLOGJIVE USHTARAKE

Në mbështetje të nenit 100 të Kushtetutës dhe pikës 2, të nenit 34, të ligjit nr. 87/2024, “Për rregullimin e prodhimit, tregtimit, kërkimit dhe zhvillimit të armëve, pajisjeve dhe teknologjive ushtarake”, me propozimin e ministrit të Mbrojtjes, Këshilli i Ministrave

VENDOSI:

I. DISPOZITA TË PËRGJITHSHME

Neni 1
Objekti

Ky vendim ka për objekt:
a) përcaktimin e rasteve dhe kushteve për përfshirjen në Regjistrin e Posaçëm të Subjekteve të Përjashtuara (në vijim “Regjistri”) të individëve apo të subjekteve juridike, që kanë shkelur dispozitat ligjore dhe nënligjore në fushën e industrisë së mbrojtjes, që përbëjnë kërcënim për sigurinë kombëtare ose që janë të sanksionuara nga organizatat ndërkombëtare për transaksione financiare apo operacione tregtare, në kundërshtim me legjislacionin kombëtar e ndërkombëtar;
b) përcaktimin e procedurave administrative për përfshirjen dhe heqjen e subjekteve nga Regjistri, duke garantuar një proces të drejtë, të qartë e të hapur në çdo fazë të tij;
c) ngritjen, administrimin dhe mirëmbajtjen e Regjistrit nga Agjencia e Industrisë së Mbrojtjes (në vijim AIM) për qëllime institucionale të administratës publike, me synim pasqyrimin dhe përditësimin e vazhdueshëm të listës së individëve e të subjekteve juridike të përjashtuara.

Neni 2
Qëllimi

Ky vendim ka për qëllim të garantojë sigurinë kombëtare dhe përputhshmërinë me detyrimet ndërkombëtare të Republikës së Shqipërisë, nëpërmjet krijimit të një mekanizmi transparent dhe efektiv për identifikimin, përfshirjen e publikimin e individëve e të subjekteve, që përfshihen në Regjistrin e Posaçëm të Subjekteve të Përjashtuara.

Neni 3
Përkufizime

Në kuptim të këtij vendimi, termat e mëposhtëm kanë këto kuptime:
1. “Subjekt i përjashtuar”, çdo individ ose subjekt, i licencuar, në fazë licencimi ose edhe pa licencë në Republikën e Shqipërisë, i cili ka shkelur dispozitat ligjore dhe nënligjore në fuqi për industrinë e mbrojtjes, që përbën kërcënim për sigurinë kombëtare ose është i sanksionuar nga organizatat ndërkombëtare për kryerjen e transaksioneve financiare e të operacioneve tregtare, në kundërshtim me legjislacionin kombëtar e ndërkombëtar, për të cilin është marrë vendimi për përjashtim.
2. “Shkelje ligjore”, çdo veprim apo mosveprim i kryer në kundërshtim me dispozitat ligjore në fuqi për rregullimin e prodhimit, tregtimit, kërkimit zhvillimit të armëve, municioneve, pajisjeve dhe teknologjive ushtarake e çdo akt tjetër ligjor të aplikueshëm në fushën e industrisë së mbrojtjes.
3. “Kërcënim për sigurinë kombëtare”, çdo rast që i referohet veprimeve ose lidhjeve të subjekteve të përjashtuara, që mund të rrezikojnë ose cenojnë sigurinë kombëtare e ndërkombëtare përmes veprimtarive të tyre, përfshirë këtu edhe aktivitete në fushën e terrorizmit ose krimit të organizuar.

[bookmark: _GoBack]II. KUSHTET DHE RASTET E PËRFSHIRJES

Neni 4
Rastet dhe kushtet e përfshirjes në Regjistër

1. Në Regjistër përfshihen subjektet e licencuara, subjektet në proces licencimi, si dhe çdo subjekt fizik apo juridik që operon në sektorin e mbrojtjes, kur plotësojnë një ose më shumë nga rastet e mëposhtme: 
a) Cenojnë sigurinë kombëtare të Republikës së Shqipërisë; 
b) Veprimtaria, sjellja ose statusi i tyre përbën rrezik real, të vazhdueshëm ose të përsëritur për sigurinë kombëtare, rendin publik, integritetin e industrisë së mbrojtjes ose përmbushjen e detyrimeve ndërkombëtare; 
c) Dështojnë të ndërmarrin masa korrigjuese ose nuk bashkëpunojnë me Agjencinë për sqarimin apo eliminimin e rrethanave që kanë çuar në identifikimin e shkeljes.
2. Përfshirja në Regjistër bëhet kur plotësohen një ose më shumë nga kushtet e mëposhtme:
a) Ekzistojnë të dhëna të verifikueshme dhe të dokumentuara, që provojnë përfshirjen e drejtpërdrejtë të subjektit në veprime ose mosveprime, që komprometojnë interesat themelorë të mbrojtjes së Republikës së Shqipërisë;
b) Subjekti është përfshirë në listat e sanksioneve ndërkombëtare të miratuara nga Organizata e Kombeve të Bashkuara (OKB), Bashkimi Evropian (BE), NATO-ja ose partnerë të tjerë strategjikë;
c) Subjekti është përfshirë në listën e personave të shpallur si financues të terrorizmit në Shqipëri, me vendim të Këshillit të Ministrave;
ç) Ekziston një vendim gjyqësor i formës së prerë ndaj anëtarëve të Asamblesë së Aksionarëve për kryerjen e veprave penale, që lidhen me fushën e mbrojtjes, përfshirë krime kundër shtetit, rendit kushtetues, pavarësisë, krime kundër njerëzimit, vepra me qëllime terroriste apo që cenojnë marrëdhëniet ndërkombëtare;
d) Këshilli i Ministrave ka miratuar një vendim për përjashtimin e subjektit për arsye të interesit publik, sigurisë kombëtare ose për përmbushjen e detyrimeve ndërkombëtare të Republikës së Shqipërisë.

III. PROCEDURAT ADMINISTRATIVE

Neni 5
Procedura

1. Agjencia e Industrisë së Mbrojtjes kryen verifikimet e nevojshme dhe njofton paraprakisht subjektin, vendas ose të huaj, për faktet e konstatuara dhe arsyet e mundshme të përjashtimit. Komunikimi bëhet me shkrim, në gjuhën shqipe ose në një gjuhë të huaj, të përcaktuar, rast pas rasti, dhe i jepet subjektit një afat jo më pak se 5 (pesë) ditë kalendarike për të paraqitur pretendimet e tij me shkrim.
2. Pas administrimit të pretendimeve sipas pikës 1, të këtij neni, Agjencia e Industrisë së Mbrojtjes ka një afat prej 15 (pesëmbëdhjetë) ditësh kalendarike për të marrë vendimin për përfshirjen ose jo të subjektit në Regjistër.
3. Vendimi përfshin:
a) të dhënat identifikuese të subjektit;
b) përshkrimin e shkeljes;
c) bazën ligjore ku mbështetet masa;
ç) kohëzgjatjen e masës;
d)  të drejtën e subjektit për ankimin administrativ.
4. Vendimi hyn në fuqi menjëherë dhe i njoftohet subjektit dhe Ministrisë së Mbrojtjes.
5. Vendimi publikohet në faqen zyrtare të Agjencisë së Industrisë së Mbrojtjes dhe të Ministrisë së Mbrojtjes.
6. Subjekti i përjashtuar ka të drejtë të paraqesë kërkesë për rishqyrtim të masës nga data e hyrjes në fuqi të saj, duke bashkëngjitur prova për ndryshimin e rrethanave që kanë çuar në marrjen e vendimit.
7. Agjencia e Industrisë së Mbrojtjes, me vendim të arsyetuar, vendos heqjen e subjektit nga Regjistri kur provohet se kushtet që çuan në përjashtim kanë ndryshuar ose janë zhdukur.
8. Vendimi për heqjen nga Regjistri i komunikohet subjektit dhe publikohet në faqen zyrtare të Agjencisë së Industrisë së Mbrojtjes dhe të Ministrisë së Mbrojtjes.

Neni 6
Autoriteti përgjegjës për Regjistrin

1. Agjencia e Industrisë së Mbrojtjes është organi përgjegjës për administrimin e Regjistrit, në përputhje me dispozitat e këtij vendimi dhe legjislacionin në fuqi.
2. Agjencia e Industrisë së Mbrojtjes mbikëqyr, siguron dhe është përgjegjëse për realizimin e të gjitha procedurave të regjistrimit dhe të përjashtimit të subjekteve, në përputhje me ligjin dhe parimet e transparencës, proporcionalitetit dhe mbrojtjes së interesave kombëtare. 
3. Agjencia e Industrisë së Mbrojtjes shqyrton kërkesat për heqjen nga Regjistri të subjekteve, në përputhje me rastet dhe kushtet e përcaktuara nga ky vendim.

IV. REGJISTRI I SUBJEKTEVE TË PËRJASHTUARA 

Neni 7
Përmbajtja dhe publikimi i Regjistrit

1. Regjistri përmban të dhëna për të gjitha subjektet e përjashtuara, të cilat kanë kryer veprimet për t’u konsideruar si të tilla, duke përfshirë informacion për:
a) numrin e identifikimit për personin tatimpagues (NIPT), emrin tregtar, të dhënat për pronësinë e subjektit dhe adresën e selisë;
b) të dhëna për sanksione ndërkombëtare të vendosura ndaj subjektit, nëse ka.
2. Regjistri publikohet në faqen zyrtare të Ministrisë së Mbrojtjes dhe të Agjencisë së Industrisë së Mbrojtjes.
3. Agjencia e Industrisë së Mbrojtjes kryen përditësimin e Regjistrit sa herë që ka ndryshime në statusin e subjektit.

 V. PASOJAT DHE MJETET JURIDIKE

Neni 8
Efektet e përjashtimit

Me përfshirjen në Regjistër, subjektit të përjashtuar i ndalohet të ushtrojë çdo veprimtari, që lidhet me prodhimin, tregtimin, blerjen apo transferimin e produkteve dhe të teknologjive ushtarake, i anulohen ose i shfuqizohen, sipas Kodit të Procedurave Administrative, të gjitha licencat dhe autorizimet ekzistuese dhe i ndalohet aplikimi për licenca të reja.

Neni 9
E drejta e ankimit administrativ

1. Brenda 30 (tridhjetë) ditëve kalendarike nga njoftimi i vendimit të Agjencisë së Industrisë së Mbrojtjes, subjekti i përjashtuar ka të drejtë të paraqesë ankim administrativ me shkrim pranë Komisionit të Ankimit Administrativ në Ministrinë e Mbrojtjes.
2. Paraqitja e ankimit administrativ pezullon ekzekutimin e vendimit, përveç rasteve kur Agjencia e Industrisë së Mbrojtjes vlerëson se zbatimi i menjëhershëm është i domosdoshëm për interesin publik, sigurinë kombëtare, rendin publik ose mbrojtjen e shëndetit publik, sipas parashikimeve të Kodit të Procedurave Administrative.
3. Komisioni i Ankimit Administrativ shqyrton ankimin dhe merr vendim të arsyetuar, brenda një afati jo më shumë se 30 (tridhjetë) ditë kalendarike nga paraqitja e tij.
4. Vendimi i Komisionit të Ankimit Administrativ i komunikohet subjektit dhe Agjencisë së  Industrisë së Mbrojtjes dhe është i detyrueshëm për zbatim.

VI.  DISPOZITA TË FUNDIT

Neni 10
Institucionet që ngarkohen për zbatimin e vendimit

Ngarkohen Ministria e Mbrojtjes dhe Agjencia e Industrisë së Mbrojtjes për zbatimin e këtij vendimi.

Neni 11
Hyrja në fuqi

 Ky vendim hyn në fuqi pas botimit në Fletoren Zyrtare.

